‘Guptas geraadpleeg oor Eskom-hoof se skorsing’Argieffoto: GCIS Lynne Brown, minister van openbare betrekkinge, het glo ná ŉ opdrag van die Gupta-broers die Eskom-raad aangesê om nie vir Matshela Koko as hoof van die kragvoorsiener te skors nie. Die bewering is Dinsdag deur ŉ getuie aan die parlementêre kommissie van ondersoek na Eskom gemaak. Khulani Qoma, die geskorste woordvoerder vir die Eskom-raad, het gesê hy het vroeër vanjaar vir Zethembe Khoza, die voorsitter, gemaan om Koko te skors weens die skade wat hy glo aan die maatskappy se naam aangerig het. Qoma het gesê Khoza het redelik vinnig saamgestem dat dit gedoen moet word, maar het aangedui Ben Ngubane, die voormalige voorsitter, wou dit ook doen, maar is deur Brown verhoed. “Khoza het vir my gesê Brown is ‘gekaap’ en sy rapporteer aan die Guptas. Hy het my ook vertel van nuwe raadslede. Hy het gesê op 23 Junie, die datum waarop die algemene jaarvergadering gehou sou word, gaan vier nuwe raadslede aangekondig word wat deur die Guptas aangestel is,” het Qoma aan die kommissie gesê. Volgens Qoma het Khoza toe oorgeskakel na Zoeloe en bygevoeg dat die raadslede so jonk is “hulle lyk soos skoolkinders”. “Hy het toe vir my gesê dat Ngubane baie naby daaraan was om Koko te skors, maar in sy spore gestuit is deur minister Brown,” het Qoma gesê. Volgens hom het Ngubane die res van die raad oortuig dat dit die regte stap was om te doen. Koko het glo reeds sy kantoor verlaat vir die dag, maar is teruggeroep. Volgens Qoma is die Gupta-broers telefonies in kennis gestel van die besluit. Hulle het glo vir Brown gebel wat op haar beurt vir Ngubane gebel en beveel het om Koko nie te skors nie.